Røde Kors:- Folk må amputere i kjellere
Ladekarl har vært i Damaskus siden lørdag. Så langt har oppholdet tegnet et bilde av en humanitær situasjon som forverres hver eneste dag. - Antall flyktninger er nå nærmere en million, og det er bare i løpet av de siste 1-1/2 månedene. Ødeleggelsene blir bare større med flere jagerfly og helikoptre, sier Ladekarl på telefon fra Damaskus til VG Nett.Forstadene rundt Damaskus er ifølge Røde Kors helt folketomme. Til vanlig bor det 150.000 mennesker her, nå er det kun 5000 igjen. - I Damaskus virker ting normalt, men i de nærmeste bydelene, særlig de vestlige, har kamper sørget for at alt er øde krigssoner. Alle har flyktet derfra, sier han. Klinikkene er overfylt med syke og sårede mennesker. Ladekarl var i går på besøk hos Røde Kors sin søsterorganisasjon, Røde Halvmåne, og fikk se krigens virkelige ansikt. - Vi gikk ned i en kjeller der det lå sårede mennesker overalt. Noen ble, og hadde fått, amputert kroppsdeler. Det lå en far og en sønn der som hadde fått bombet huset sitt og flere familiemedlemmer som var slått ihjel. To minutter senere kom det i tillegg en 40 år gammel kvinne inn som akkurat hadde blitt skutt av en snikskytter rett utenfor. - Hvordan oppleves det å være vitne til slike ting? - Det er rystende og forferdelig. Det første som slo meg er at det like gjerne kunne vært meg som ble skutt. Det virker som et uforståelig formål å skyte en eldre kvinne, sier han.Ifølge Ladekarl har flyktningesituasjonen blitt absurd. Folk overnatter i parker, på skoler og i lobbyer i hoteller. Fremtidsutsiktene er dårlige for de mange husløse nå som vinteren nærmer seg. - De har hverken telt, tepper eller klær. Røde Kors er den eneste organisasjonen om kommer inn her og vi klarer ikke hjelpe alle alene. Det er bare snakk om en måned før kulden setter til for fullt, sier han. Aktivister hevder at over 29.000 mennesker er drept av militærregimet i Syria. Verdens ledere vet ikke hva de skal gjøre, og skal vi tro Ladekarl forverres situasjonen for hver dag som går. - I juli var det 200 sårede her, men bare denne måneden er antallet 500. Det øker hele tiden.Mens antallet sårede og drepte øker, sitter det hundrevis av barn med store traumer som følger av krigen. De over 2000 frivillige som jobber for Røde Kors tar seg daglig av disse barna. - Vi har en rekke tilbud til kriserammede barn der vi forsøker å normalisere hverdagene deres. Vi samler pedagoger, ser på film med dem og snakker sammen. De fleste har pårørende, men i forlengelse av krigen er nesten samtlige såret, sier Ladekarl. - Er det noen som helst optimisme å ane hos folk? - Nei, overhode ikke. Krigen vokser og flere får blod på hendene sine. Dette gjør at folk ikke klarer å tilgi hverandre. De har en lang vei å gå her nede, sier han.
Situasjonen i Damaskus forverres hver dag. Generalsekretær i Røde Kors Danmark, Anders Ladekarl, forteller om mennesker som amputerer kroppsdeler i kjellere og små barn med store traumer.